META บวกแรง 3% รับข่าวขายหุ้นโรงไฟฟ้าญี่ปุ่น ฟากโบรกฯแนะ “ซื้อเก็งกำไร”
META บวกแรง 3% รับข่าวขายหุ้นโรงไฟฟ้าญี่ปุ่น ฟากโบรกฯแนะ "ซื้อเก็งกำไร" เป้า 2.36 บ. โดยล่าสุด ณ เวลา 10.55 น. อยู่ที่ระดับ 2.20 บาท เพิ่มขึ้น 0.06 บาท หรือ 2.80% สูงสุดที่ระดับ 2.22 บาท ต่ำสุดที่ระดับ 2.14 บาท มูลค่าการซื้อขาย 27.38 ล้านบาท
20 มิ.ย. 2561

ผู้สื่อข่าวรายงานว่า ราคาหุ้น บริษัท เมตะ คอร์ปอเรชั่น จำกัด (มหาชน) หรือ META ณ เวลา 10.55 น. อยู่ที่ระดับ 2.20 บาท เพิ่มขึ้น 0.06 บาท หรือ 2.80% สูงสุดที่ระดับ 2.22 บาท ต่ำสุดที่ระดับ 2.14 บาท มูลค่าการซื้อขาย 27.38 ล้านบาท

โดยราคาหุ้นปรับตัวขึ้นแรงวันนี้ หลังมีการรายงานข่าวกรณีจำหน่ายเงินลงทุนโครงการโรงไฟฟ้าพลังงานแสงอาทิตย์ในจังหวัดฟุกุโอกะ (Fukuoka) ขนาดกำลังการผลิตติดตั้ง 13 เมกะวัตต์ และโรงไฟฟ้าในจังหวัดอิบารากิ (Ibaraki) ประเทศญี่ปุ่น กำลังการผลิต 8 เมกะวัตต์ (ภายหลังเปลี่ยนเป็นโครงการโรงไฟฟ้าพลังงานแสงอาทิตย์ซางะ (Saga) จังหวัดซะงะ ประเทศญี่ปุ่น ซึ่งเป็นการจำหน่ายผ่านบริษัทย่อย บริษัท วินเทจ โฮลดิ้ง เจแปน จำกัด (“VHJ”) ที่ได้วางมัดจำแบบเรียกคืนได้ จำนวนประมาณ 150 ล้านเยน หรือประมาณ 46.68 ล้านบาท กับบริษัท Solmax Power Limited (Hong Kong) (“Solmax HK”) เมื่อต้นปี 2560 ที่ผ่านมา
สำหรับการเสนอขายครั้งนี้ มีราคาซื้อขายที่ 2.7 ล้านเหรียญสหรัฐอเมริกา (คิดเป็นจำนวนประมาณ 87.81 ล้านบาท อ้างอิงจากอัตราแลกเปลี่ยนธนาคารแห่งประเทศไทยที่ 32.5224 บาทต่อ 1 เหรียญสหรัฐอเมริกา ณ วันที่ 12 พฤษภาคม 2561)
ตามการรายงานข่าวก่อนหน้านี้ : META ขายหุ้นโรงไฟฟ้าญี่ปุ่น 2 แห่ง กำลังการผลิตรวม 15.4MW จ่อบันทึกกำไรกว่า 46 ล้านบาท
ด้านนักวิเคราะห์ บล.กสิกรไทย ระบุว่า META ราคาไต่ระดับทำจุดสูงแถว 2.26-2.28 ก่อนพักตัวสร้างรูปแบบกรอบสามเหลี่ยม ล่าสุดยกตัวทะลุขึ้นเหนือกรอบ ด้วย Vol. เพิ่มขึ้น ด้าน MACD ทำท่าจะวกตัวเหนือ signal line หลังพักตัวเข้าใกล้เส้นศูนย์ สะท้อนโอกาสที่ราคาจะมีแรงแกว่งตัวขึ้นต่อ
โดยแนะนำ “ซื้อเก็งกำไร” และรับเพิ่มหากราคาย่อมาแถว 2.08 บาท ซึ่งมีแนวรอขายทำกำไรอยู่แถว 2.26 บาท และ 2.36 บาท ขณะที่ ใช้การถดถอยหลุด 2.02 เป็น stop loss